作者:儲光羲
標題:獄中貽姚張薛李鄭柳諸公
內容:直道時莫親，起羞見讒口。輿人是非怪，西子言有咎。誣善不足悲，失聽一何醜。大來敢遐望，小往且虛受。中夜囹圄深，初秋縲絏久。疏螢出暗草，朔風鳴衰柳。河漢低在戶，蠨蛸垂向牖。雁聲遠天末，涼氣生霽後。負戶愁讀書，劍光忿沖鬥。哀哀害神理，惻惻傷慈母。妻子垂涕泣，家僮日奔走。書詞苦人吏，饋食勞交友。寒服猶未成，繁霜漸將厚。吉凶問詹尹，倚伏信北叟。鬼哭知己冤，鳥言誠所誘。諸公深惠愛，朝夕相左右。束濕雖欲操，鉤金庶無負。傷羅念搖翮，踠足思驤首。瑾瑜頗匿瑕，邦國方含垢。眷言出深阱，永日常攜手。